《同陈德基胡进士李季常同集吕心文园亭》
明代·黎民表

黄尘车马鬓成斑，三月君能掷印还。花下琴尊常迟客，望中云气尚临关。

休论藜杖携青琐，好去丹砂鍊玉颜。万里鸥波元浩荡，可无招隐五湖间。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。